钦定古今图书集成/明伦汇编/官常典/第500卷 > 药元福
## 钦定古今图书集成/明伦汇编/官常典/第500卷 > 药元福

按《宋史》本传：“元福，并州晋阳人。幼有胆气，善骑射。初
事邢帅王檀为厅头军使，以勇敢闻。事后唐，为拱卫
威和亲从马斗军都校，天平军内外马军都指挥使。
晋天福中，为深州刺史。开运初，契丹陷甘陵，围魏郡，
师次于河。少帝驻军澶渊，契丹阵于城北，东西连亘，
掩城两隅。登陴望之，不见其际。元福以左千牛卫将”
军领兵居阵东偏。澶民有马破龙者，告契丹曰：“先攻
其东，即浮梁可夺。”契丹信之，尽锐来战。元福与慕容
邺各领二百骑为一队，跃出而斗，元福奋铁檛击契
丹，毙者数人，左右驰突，无不披靡，契丹兵溃。少帝登
城，见元福力战，召抚之曰：“汝奋不顾命，虽古之忠烈
无以过之。”元福三马皆中流矢，少帝择名马赐之。明
日，将战，面授元福郑州刺史，为权臣所沮，止刺原州，
俄改秦州。明年，契丹复入，命元福与李守贞、符彦卿、
皇甫遇、张彦泽等御之于阳城，为右厢副排阵使。晋
师列方阵，设拒马，为行砦。契丹以奇兵出阵后，断粮
道，晋人乏水，士马饥渴，凿井未及泉，土辄坏塞。契丹
顺风扬尘，诸将皆曰：“彼势甚锐，俟风反与战，破之必
矣。”守贞与元福谋曰：“军中饥渴巳甚，若俟风反出战，
吾属为掳矣。彼谓我不能逆风以战，宜出其不意以
击之，此兵家之奇也。”元福乃率麾下骑，开拒马出战。
诸将继至，契丹大败。追北二十馀里，杀获甚众，敌帅
与百饥骑遁去。以元福为威州刺史。会灵武节度王
令温以汉法治蕃部，西人苦之，共谋为乱。三族酋长
拓跋彦超、石存、乜厮褒率众攻灵州。令温遣人间道
入奏，乃以河阳节度冯晖镇朔方，召关右兵进讨，以
元福将行营骑兵。元福与晖出威州土桥西，遇彦超
兵七千馀，邀晖行李。元福转战五十里，杀千级，禽三
十馀人。又遣部校援出令温，护送洛下。朔方拒威州
七百里，无水草，号“旱海。”师须赍粮以行，至耀德食尽。
比明，行四十里，彦超等众数万，布为三阵，扼要路，据
水泉，以待晖军，军中大惧。晖遣人赂以金帛，求和解，
彦超许之。使者往复数四，至日中，列阵如故。元福曰：
“彼知我军饥渴，邀我于险，既许和解，而日中未决，此
岂可信哉？欲困我耳。迁延至暮，则吾党成禽矣。”晖惊
曰：“奈何？”元福曰：“彼虽众而精兵绝少，依西山为阵者
是也，馀不足患。元福请以麾下骑先击西山兵，公但
严阵不动，俟敌少却，当举黄旗为号，旗举则合势进
击，败之必矣。”晖然其策，遂率众进击，敌众果溃。元福
即举黄旗以招晖，晖军继进，彦超大败，横尸蔽野。是
夕，入清边军，明日，至灵州。元福还郡，诏赐晖、元福衣
带、缯帛、银器。汉乾祐中，从赵晖讨王景崇于凤翔，时
兵力寡弱，不满万人，蜀兵数万来援。景崇至宝鸡，依
《山列》都监李彦从以数千人击蜀军，众寡不敌，汉
军少却，元福领数百骑自后驱之，下令“还顾者斩。”众
皆殊死战，大败蜀兵，追至大散关，杀二千馀人，馀皆弃甲遁去。凤翔平，以功迁淄州刺史。周广顺初，王彦
超讨徐州叛将杨温，以元福为行营兵马都监，数月
克之，率师还京。改陈州防御使。未几，刘崇引契丹扰
晋州，命枢密使王峻率兵拒之，以元福为西北面都
排阵使。军过蒙坑，崇夜烧营遁。峻令元福与仇超、陈
思让追至霍邑，既行，又遣止之。元福谓思让等曰：“刘
崇召契丹扰边，志在疲弊中国，今兵未交而遁，宜追
奔深入，以挫其势。”诸将畏懦，遂止。周祖知其事。明年，
因调兵戍晋州，谓左右曰：“去年刘崇之遁，若从药元
福之言，则无边患矣。”俄与曹英、向训讨慕容彦超于
兖州，元福为行营马步军都虞候。诏元福自晋州率
所部入朝，即遣东行，赐六铢袍带、鞍马器仗。周祖谓
曰：“比用曹州防御使郑璋，我度彦超凶狡多计谋，恐
璋不能集事，选尔代之。已敕曹英、向训，不令以军礼
见汝。”及至军中，英、训皆尊礼之。当时有为宿将，筑连
城以围兖。彦超昼夜出兵，元福屡击败之，遂闭壁不
敢出。十馀日，元福营栅皆就，又穴地及筑土山，百道
攻其城。会周祖亲征，元福以所部先入羊马城，诸军
鼓噪角进，拔之，以功授建雄军节度。世宗高平之战，
刘崇败走太原，遂纵兵围其城，以元福为同州节度，
充太原四面壕砦都部署。时攻具悉备，城中危急，以
粮运不继，诏令班师。元福上言曰：“进军甚易，退军甚
难。”世宗曰：“一以委卿。”遂部分卒伍，为方阵而南，元福
以麾下为后殿。崇果出兵来追，元福击走之。师还，加
检校太尉，移镇陜州。又历定、庐、曹三镇。宋初，加检校
太师。九月卒，年七十七，赠侍中。元福虽老，筋骨不衰，
人或言其气貌益壮，当复领兵，必大喜，曲致礼待，或
加以赠遗，时称“骁将。”